U.S. Open - obiteljsko žensko finale (7/9/02) - 2002-09-07
Sestre Williams ogledaju se po treću puta ove sezone u finalu jednog Grand Slam turnira
Na Otvorenom teniskom prvenstvu Sjedinjenih Država, u New Yorku, jučerašnji polufinalni mečevi donijeli su jednako finale kao i u prethodna dva Grand Slam turnira - danas će se ogledati Venus i Serena Williams, nakon što su obje savladale svoje polufinalne suparnice. Venus je imala teži posao s Amelie Mauresmo, koja je bila u prilici da pobijedi, tako da su joj trebala tri seta da osigura finale. Serena je nešto lakše savladala Lindsay Davenport, 2-0. Podsjetimo, Venus Williams brani naslov, ali ju je mlađa sestra Serena pobijedila u finalnim mečevima i Otvorenog prvenstva Francuske i na Wimbledonu. Na prvom, Australia Open, Serena nije nastupila zbog ozljede gležnja. U muškoj konkurenciji, Pete Sampras je u posljednjih 16 turnira na kojima je igrao samo jednom stigao u finale, ali, nakon začuđujuće lagane pobjede nad Andyjem Roddickom, danas je favorit u polufinalnom susretu sa Sjengom Schalkenom. Drugo polufinale odigrat će Lleyton Hewitt i Andre Agassi. Na Svjetskom košarkaškom prvenstvu u Indianapolisu, danas se igraju polufinalne utakmice između Argentine i Njemačke, te Jugoslavije i Novog Zelanda. U sinoćnjim utakmicama za poredak od devetog do 12.-tog mjesta, Turska je pobijedila Kinu, a Rusija Angolu. Za poredak od petog do osmog mjesta, Španjolska je pobijedila Brazil, a Sjedinjene Države Portoriko, tako da će se pobjedničke zemlje danas ogledati za peto mjesto na prvenstvu.